बॉलिवुड की हॉरर फिल्मों में अक्सर हीरो अपनी हीरोइन को भूत के चंगुल से बाहर निकालने में मदद करता है। इनके अलावा फिल्म में कोई तांत्रिक या पादरी या मौलवी भी होते हैं जो भूत पर काबू पाने में हीरो की मदद करते हैं। राज और 1920 सीरीज की भूतिया फिल्में देखने के बाद अगर आप किसी टिपिकल भूत की तलाश में दोबारा जैसी फिल्म देखने जाएंगे तो आपको निराशा ही हाथ लगेगी। यहां आपको डराने वाला कोई टिपिकल भूत नहीं है बल्कि जैसा कि फिल्म के नाम से ही साफ हो रहा है कि इसमें आपके भीतर के पापी की बात की गई है। दरअसल यह बॉलिवुड टाइप की हॉरर फिल्म नहीं बल्कि 2013 में आई एक अमेरिकन हॉरर फिल्म की ऑफिशल रीमेक है। इसे हॉरर के बजाय आप एक साइकॉलजिकल थ्रिलर भी कह सकते हैं, जहां फिल्म के करैक्टर खुद की अनजानी यादों से जूझते नजर आते हैं। कहानी: फिल्म की कहानी लंदन में रहने वाले एलेक्स मर्चेंट (आदिल हुसैन), उसकी वाइफ लीजा मर्चेंट (लीजा रे) और उनके दोनों बच्चों नताशा मर्चेंट (हुमा कुरैशी) और कबीर मर्चेंट (साकिब सलीम) की है। जब कबीर 11 साल का था तो घर पर हुए एक हादसे में उसके माता-पिता की मौत हो गई थी। उसके बाद कबीर को सुधारगृह में भेज दिया गया था जबकि नताशा ने बाहर रहकर उस सारे वाकये पर रिसर्च की। नताशा का मानना है कि उनके घर में मौजूद एक एंटीक आईना इस सारे फसाद की जड़ है जिसने उसके पापा के हाथों उसकी मां का कत्ल करा दिया जबकि सुधारगृह में रहकर लौटे उसके भाई कबीर का मानना है कि उसके पिता ने मां को गोली मारी और उसके बाद उसने अपने पिता को गोली मार दी। इस उलझन से पार पाने के लिए नताशा कबीर को एक बार फिर उस आईने के साथ अपने पुराने घर में लेकर आती है जहां उसने बाकायदा कैमरा रिकॉर्डिंग का इंतजाम किया हुआ है। इसके बाद दोनों अपने बचपन की यादों को याद करते हैं और अपनी-अपनी यादों के सहारे खुद को सही ठहराने कोशिश करते हैं। इस बीच उनके साथ कुछ अजीब घटनाएं होती हैं। हालांकि उस आइने के रहस्य को जानने के लिए आपको पूरी फिल्म देखनी होगी। रिव्यू: असल जिंदगी में भाई-बहन हुमा और साकिब ने फिल्म में भाई-बहन के किरदार को संजीदगी से निभाया है और अपने लिए एक नए जॉनर की तलाश भी की है। वहीं, उनके पिता का रोल करने वाले आदिल हुसैन हमेशा की तरह ऐक्टिंग के मामले में लाजवाब रहे हैं जबकि लीजा रे ने भी अपने किरदार को बखूबी निभाया है। इनके अलावा, नताशा और कबीर के बचपन का रोल करने वाले बाल कलाकारों ने भी अच्छी ऐक्टिंग की है। फिल्म का फर्स्ट हाफ थोड़ा बोझिल है तो सेकंड हाफ में फिर भी कहानी की परतें खुलती हैं। हालांकि कहानी इतनी बार मौजूदा दौर से फ्लैश बैक में जाती है कि कई बार आप उससे रिलेट भी नहीं कर पाते। अगर आप स्क्रीन से नजरें हटाएंगे तो हो सकता है कि आप कुछ मिस भी कर दें। वहीं लंदन बेस्ड कहानी होने के चलते फिल्म में इंग्लिश के डायलॉग भी काफी हैं। बावजूद इसके कहा जा सकता है कि डायरेक्टर प्रवाल रमन ने नया एक्सपेरिमेंट किया है और बॉलिवुड में हॉरर फिल्मों के नाम पर महज भूत-प्रेत से कुछ हटकर दिखाने की कोशिश की है।